Апхуэдэт Тхьэзэплъыр
Адыгэ усакIуэ цIэрыIуэ, «Литературная Кабардино-Балкария» журналым и редактор нэхъыщхьэ, ЩIэныгъэхэмкIэ Дунейпсо Адыгэ Академием и академик, ЩIДАА-м и щIэныгъэлI-секретарь, УФ-м и ТхакIуэхэми Журналистхэми я союзхэм хэт, Урысей Федерацэм щэнхабзэмкIэ щIыхь зиIэ и лэжьакIуэ, Лермонтов Михаил и цIэр зезыхьэ дыщэ медалыр, Урысейм и литературэ саугъэт иныр, щытхъу, щIыхь тхылъхэр зыхуагъэфэща Тхьэзэплъ Хьэсэн гуапагъэ куэд мы щIылъэм щызыгуэшахэм ящыщщ. Къэсейхьэблэ (Бахъсэнёнкэ) къуажэмрэ абы дэсхэмрэ фIыуэ зылъагъуу щыта усакIуэр дунейм зэрехыжар щхьэжэ тщыхъуащ.
Хьэсэн си дыщымкIэ ди пхъурылъхут. ГъэщIэгъуэныракъэ, гу зэрылъыттэщи, ди зэманым апхуэдэ благъэхэр зэфIокIуэдыж е зэкIэлъыкIуэххэркъым, ауэ Тхьэзэплъыр абыхэм ящыщтэкъым, и адэ-анэ я лъэныкъуэкIэ и благъэ жыжьэхэри зэрызригъэцIыхуным, зэракIэлъыкIуэным и ужь итт. ДызэрыцIыхуа нэужь, Хьэсэн анэкъилъхум хуэдэу къысхуэгуапэу къызбгъэдэтащ.
Ди къуажэм сыт хуэдэ Iуэху дахэ къыщетхьэжьэми, Хьэсэн фIэфIу къыд-диIыгът. Ар цIыху пэжт, зи IуэхущIафэмрэ псалъэмрэ зэтехуэт, зыхуэмыIэзэ Iуэхурэ зыхэмызагъэрэ къэгъуэтыгъуейт.
ГъащIэр щыдухынур зыми тщIэркъым, ауэ апхуэдэу гуащIафIэу, гумащIэу, псэ къабзэу дунейм тетауэ ахърэтым кIуэжым и насыпщ! Ахърэт нэху Алыхьым къуит, жэнэткIэ уигъэгуфIэ, си дэлъху цIыкIу! Ноби укъытхэтщ, удигъусэщ! Къэсейхьэблэ жылэм и щIэблэр, укъэзыцIыхуу щыта псори, щэнхабзэм и лэжьакIуэхэри, къуажэ егъэджакIуэхэри дыпхуощыгъуэ. Ноби дигу укъинэжащ нэфIэгуфIэу, угъурлыгъэр къызрих уи нэгур гуапагъэкIэ гъэнщIауэ. Мы усэри уи фэеплъщ, Хьэсэн!
ЩIэтщ си нэгум
Тетащ дунейм и Iэгу и Iэнэу,
ХузэфIэкIыу зы къимыгъанэу.
ЕгуэпэкIт нэхъыжьи нэхъыщIи,
Хуэдэт пIащIэу игъакIуэ гъащIэр.
Къилъэтыхьт хьэндырабгъуэу
щIылъэр:
«Схунэмысым нэсхусыну си лъэр», —
ЖиIэ хуэдэу гуапагъэр игуэшт.
Iуэху ныкъуэщIэ къигъанэу, тезашэу
КъикIуэтыжхэм Хьэсэн ящымыщт.
И усэбзэр дахэу бзэрабзэт,
И къалэмыр и Iэщэ екIут.
Гузэвэгъуэм ар хуэгумахэт,
Зи гуфIэгъуэм и Iуэху диIэтт.
Iуэху къыкъуэкIым — и гуащIэ
щымысхьт.
ФIым ныпэплъэу къигъэст и пщэдейр.
КъыздэткIуащ гъуэгуанэ мыкIыхьу,
Гуауи гуапи щыкуэд мы дунейм.
ЩIэтщ си нэгум Хьэсэн
къысхуэгуфIэу,
Къыслъигъэсу псэм щыщу гуапагъ…
Псалъэ Iущхэр мы си гум щызгъафIэу,
Ди Хьэсэн, сэ нобэ сыпхуогъ.
Зэгъэщтокъуэ Людэ.
КъБР-м щэнхабзэмкIэ щIыхь зиIэ и лэжьакIуэ, усакIуэ.
